ועדת החינוך, התרבות והספורט, כנסת 18, פרוטוקול מספר 426, 2011-06-13 09:00

אלכס מילר: שלום, אני פותח את ישיבת הוועדה.

אלכס מילר: לפני כמה חודשים ערכתי סיורים בכמה יישובים ביו"ש.

אלכס מילר: יש דברים שהשתנו מאז.

אלכס מילר: יש כאן הודעה מסודרת של משרד הביטחון ומשרד החינוך.

אלכס מילר: אנחנו כמה חודשים לפני פתיחת שנת הלימודים, והמסר שלנו ודרך העבודה שלנו צריכים להבטיח שכל אותם תלמידים, ולא משנה באיזה מוסד ובאיזה יישוב, יקבלו את מה שמגיע להם כחוק.

אלכס מילר: אסור שיהיה הבדל בין תלמיד שגר בתל אביב ובין תלמיד שגר באפרת או בכל יישוב אחר.

אלכס מילר: מבחינתנו, החינוך נמצא בסדר עדיפות עליון של המדינה.

אלכס מילר: אנחנו מדברים על דור העתיד שלנו.

אלכס מילר: אנחנו צריכים למצוא את כל הפתרונות הדרושים בשביל לתת מענה ראוי ביותר לכל אותם ילדים ותלמידים, בלי שום קשר למצבים מדיניים-ביטחוניים כאלה ואחרים.

אלכס מילר: חברי הכנסת, האם אתם רוצים לפתוח, או שאתם רוצים לשמוע ממשרד הביטחון את השינויים שיש לפני פתיחת שנת הלימודים.

אריה אלדד: אולי רק מילה.

אריה אלדד: אני רוצה להזכיר את הצהרתו של שרד הביטחון בשנה שעברה, שלא יהיה תלמיד שלא תהיה לו כיתה.

אריה אלדד: הדברים ברורים, והשאלה היא איפה זה עומד במבחן הביצוע.

אלכס מילר: בגלל זה אני מציע שנשמע מהי ההיערכות.

אלכס מילר: אני כבר אומר לכם, שאני הולך לשנות את דרך הפעילות.

אלכס מילר: את הישיבה הבאה בנושא הזה נעשה בשבוע הראשון של מושב החורף, כך שאם תהיינה בעיות לאחר פתיחת שנת הלימודים נוכל לבנות מנגנון אסטרטגי לשנה שלמה, כך שבשנת הלימודים לאחר מכן הבעיות לא יחזרו.

אלכס מילר: זאת אומרת, לא נעשה את זה לפני אלא ממש בתחילה, כך שכל אחד יידע מה צריך לשנות ואיפה צריך להשקיע כך שהדברים יתקדמו מהר יותר.

אלכס מילר: עם מי אנחנו מתחילים, משרד הביטחון או משרד החינוך?

אלכס מילר: איתן, בבקשה.

איתן ברושי: עבר זמן מאז הישיבות הקודמות, אבל צריך להזכיר, כפי שנאמר פה, שהן נולדו כתוצאה מתקופת ההקפאה שהיה בה תחושה של פגיעה או חשש לפגיעה בנושא החינוך.

איתן ברושי: מאז נולדו הישיבות, ובעצם יצא שכרו.

איתן ברושי: לדעתי, המערכת הרוויחה מזה שיש שיתוף פעולה הדוק בין משרד החינוך לבין משרד הביטחון והמנהל האזרחי, שיושבים פה הנציגים שלהם.

איתן ברושי: נעשות ישיבות מתואמות בין הגורמים השונים, כדי לקדם ולאפשר את מערכת החינוך.

איתן ברושי: כפי שנאמר פה, גם שר הביטחון אמר לא פעם, חוזר ואומר וגם אנחנו חוזרים ואומרים: אין מגבלת בנייה בכל הקשור לחינוך.

איתן ברושי: אנחנו בדרך כלל מחילים את זה גם על הגיל הרך, שזה לא בתחום משרד החינוך, ובעיקר בתחום מערכת החינוך.

איתן ברושי: מצד שני, מי שמוביל את המהלך זה משרד החינוך.

איתן ברושי: הוא זה שמכיר בצורך, והוא זה שמקצה את המשאבים.

איתן ברושי: ללא הכרה בצורך וללא משאבים, לא בונים.

איתן ברושי: התפקיד שלנו הוא לאפשר את הבנייה במקומות בהם משרד החינוך מצביע על צורך ועל משאבים.

איתן ברושי: שר הביטחון ומשרד הביטחון ביחד עם הגורמים של המנהל והמתפ"ש עשו ועושים את כל מה שמתחייב, כך שלכל ילד תהיה כיתה או גן.

איתן ברושי: בכל זאת, הגורם האחראי פה הוא משרד החינוך.

איתן ברושי: הוא זה שמכיר בצורך והוא זה שמתקצב.

איתן ברושי: בלי הכרה בצורך אין תקציב, ובלי תקציב לא בונים.

איתן ברושי: אנחנו מדברים כרגע ברמה הרחבה והכוללת ביותר.

איתן ברושי: התפקיד של המערכת שלנו הוא לאפשר את ההוצאה לפועל של מדיניות משרד החינוך והרשות: המועצה או העירייה.

איתן ברושי: הגורם של הרשות הוא גורם מרכזי, כי בלי מהנדס ובלי ראש רשות גם אין את כל הפעילות המקדימה שנועדה לאפשר את הבנייה על פי החוקים והכללים.

איתן ברושי: כידוע, ראשי הרשויות הם יושבי ראש ועדות הבנייה המקומיות, ובמידה רבה התקדמות או חוסר התקדמות היא ביטוי לעוצמה, לאנרגיה ולכוחות שמשקיעה הרשות באותו מקום.

איתן ברושי: זו לא רק שאלה של מדיניות.

איתן ברושי: אין לנו עניין וכוונה להיכנס לדיון הזה כרגע, אבל לא ניתן דרך מערכת החינוך להסדיר את השאלה של מעמד היישובים הלא מורשים או אלה המוגדרים כלא חוקיים.

איתן ברושי: זה נושא אחר, והוא לא קשור לדיון הזה.

איתן ברושי: בודאי שמערכת החינוך לא תפתור את השאלה הזו.

איתן ברושי: גם בשנה הקרובה לא נאפשר בנייה במקומות שאנחנו מגדירים אותם כלא מוסדרים או לא חוקיים.

יעקב כץ: איפה, במגזר הבדואי?

איתן ברושי: אני אומר ואתה אומר.

איתן ברושי: יכולנו לעשות את זה בטלפון.

איתן ברושי: לא נאפשר בשום מקום בנייה על אדמות קרקע פרטית.

איתן ברושי: במקומות שאין אדמה מוסדרת או תוכניות מוסדרות, אנחנו נלך על אלתורים.

איתן ברושי: כתוצאה מקושי שקיים גם השנה בחלק מהמקומות, אנחנו ננסה להאריך את הוראת השעה בשנה נוספת.

איתן ברושי: מי שזוכר, לפני שנה הסדירו במספר מקומות פתרונות לשנה.

איתן ברושי: עכשיו התחלנו לגלגל את זה.

איתן ברושי: אני מחזיק פה נייר שהוצאנו ליועץ המשפטי ולמתאם, עם רשימת המקומות המתואמת עם משרד החינוך.

איתן ברושי: אם נוכל לצמצם אותה, זה יהיה חשוב.

איתן ברושי: במידה ולא, נצטרך למצוא נוסחה שתאפשר תוספת של שנה באותם מקומות.

איתן ברושי: אני לא בטוח שכולם יאהבו את זה, כי היתה אז התחייבות שזה יהיה תוך שנה.

איתן ברושי: במציאות שאנחנו נמצאים בה לא יהיה מנוס במקומות האלה.

אורי אריאל: כמה מקומות?

איתן ברושי: בהיקף הבנייה של למעלה מ-300 כיתות ביהודה ושומרון, אנחנו מדברים פה על 20-30 כיתות.

איתן ברושי: אנחנו מדברים כרגע על עופרה, טלמון נריה, גבע בנימין, עלי, אלון מורה ואיתמר.

אלכס מילר: יש כמה דברים שאנחנו עומדים בפניהם, ומחכים לאישור או לקידום אותם הדברים.

אלכס מילר: דיברת על הנושא של הוראת שעה.

אלכס מילר: דיברת על תוספת של 300 וכו'.

איתן ברושי: את זה יגאל יגיד.

אלכס מילר: לפני שאני מעביר את זכות הדיבור למישהו אחר, אני מציע שתגיד לפרוטוקול על איזו הוראת שעה אתה מדבר?

אלכס מילר: מה בעצם העניין?

אלכס מילר: אנחנו זורקים כאן כל מיני מילים.

אלכס מילר: אני רוצה שנפתח את זה בצורה מסודרת.

אלכס מילר: מי יכול להסביר על הוראת השעה?

צביקה כהן: לפני הוראת שעה, כמה מילים על התהליך הסדור יותר.

צביקה כהן: מבחינת מוסדות חינוך, זה מתחלק לשלושה רבדים: אחד – מקומות שאין בהם בעיה סטטוטורית בכלל, בתוך תב"עות בתוקף, המגרשים מוסדרים על פי היתר בנייה ועל פי חוזה.

צביקה כהן: במקרים כאלה אנחנו מקבלים בקשות מהרשויות לשינוי היביל, בודקים שהכל בסדר ומוציאים אישורי שינוע.

צביקה כהן: כמובן שזה מותנה בהכרה של משרד החינוך.

צביקה כהן: יש מקרים בהם החוזה עוד לא הוסדר, ואת זה המועצות יצטרכו להשלים.

צביקה כהן: יש לנו רשימה של יבילים שקיבלנו ממשרד החינוך.

יעקב כץ: אתם מסייעים להם בצבא.

יעקב כץ: במשרד הביטחון מאוד אוהבים את זה.

צביקה כהן: בחודשיים האחרונים פניתי לכל הרשויות, שיעבירו לי רשימה של כל מה שהם צריכים בשנה הקרובה, רשימה של כל מה שדחוף מבחינתם.

צביקה כהן: אחר כך אני מסנכרן בין הרשימות שלהן לבין הרשימות של משרד החינוך, ומכין את כל מה שאפשר, את כל מה שתקין.

צביקה כהן: כשיש בעיות, אנחנו פונים ומבקשים מהרשויות להשלים.

צביקה כהן: זה הרובד המסודר ביותר שהכי קל לקדם.

צביקה כהן: הבעיה השנייה, היא הנושא של מוסדות הקבע.

צביקה כהן: שם צריך לקדם עדיין את התב"עות.

צביקה כהן: כרגע ישנם על הפרק בסביבות 20 תב"עות שהם בהליכים ראשונים.

צביקה כהן: בכמעט חצי מהן אנחנו עדיין מחכים לקבל מהרשויות כל מיני תוכניות שעדיין לא הגישו.

אלכס מילר: מה זה תב"עות?

צביקה כהן: תוכנית בינוי עיר.

יעקב כץ: אתב"עות באל"ף – אין תוכנית בינוי עיר.

צביקה כהן: הפערים שם לא ממש גדולים.

צביקה כהן: 50% מהתוכניות למוסדות חינוך מחכים לרשויות שיגישו את התוכניות האלה.

צביקה כהן: 5 מהם אושרו בשבועיים האחרונים על ידי שר הביטחון ומתחילים הליכי תכנון, וחלקם כבר בהליכי תכנון.

צביקה כהן: כלומר, יחסית המצב מתגלגל.

צביקה כהן: אלה כנראה לא יהיו בחודשים הראשונים של שנת הלימודים, כי זה מבני קבע ולוקח זמן עד שהם יקבלו אישורים, חוזים והיתרי בנייה.

אריה אלדד: אלה תב"עות ישובים או תב"עות ספציפיות למבני חינוך?

צביקה כהן: תב"עות נקודתיות, כמו באדם.

צביקה כהן: תב"ע היא תוכנית המיועדת להסדיר מוסדות חינוך.

צביקה כהן: בשנה שעברה הגענו למצב בו יש מקומות שאינם מוסדרים כרגע, כמו עופרה, עלי ואיתמר, שאין להם תוכניות מתאר בתוקף.

צביקה כהן: עלה פתרון בדמות הוראת שעה לפטור מרישיון.

צביקה כהן: למעשה, הרשויות מגישות כמעט תוכנית מלאה, הכוללת פרוגראמות, אישורי כיבויי אש ויתר האישורים הסטטוטוריים הנדרשים, אבל לא מוציאים היתר בנייה רגיל אלא מן סוג של פטור מהיתר.

צביקה כהן: זה אישור שנחתם לבסוף על ידי ראש המינהל האזרחי.

צביקה כהן: יש פה עניין של בדיקת ארכיאולוגיה וכל מיני בדיקות אחרות שעושים.

אלכס מילר: האם יש לכם נוסח של הוראת שעה משנה שעברה?

אלכס מילר: הרי זה התקבל בהחלטת ממשלה.

צביקה כהן: החלטה של היועץ המשפטי לממשלה.

צביקה כהן: האישור הזה מחולק לשניים: אישור של הצבת היביל ואישור אכלוס.

צביקה כהן: בשנה שעברה עשינו את זה עם המון לחץ ברגעים האחרונים.

צביקה כהן: באנו לקראת הרשויות ונתנו את אישורי ההצבה אחרי שהן השלימו את הכל, אבל מתוך 14 כאלה ל-12 אין עדיין אישורי אכלוס כי הן לא הגישו את כל מה שצריך.

צביקה כהן: זה דבר שצריך להיות תנאי.

צביקה כהן: כלומר, בפעם הבאה לא ניתן אישורי הצבה אם לא ישלימו את הכל, כי בסוף זה גם עניין של אחריות.

צביקה כהן: אלה דברים טכניים, ואם נעשה את זה בזמן ונקבל את אישור הארכת שעה בזמן, יהיה מספיק זמן לרשויות להשלים את זה.

צביקה כהן: שנה שעברה הכל היה בדקות, ולא רצינו לעצור את הדברים.

צביקה כהן: כדי להתקדם בשנה הקרובה צריך שלושה דברים: אישור חידוש הוראת השעה.

צביקה כהן: יש לנו את אותם 14-15 יבילים שכבר הוצבו בשטח על פי הוראה זו, וצריך פשוט להאריך את האישור.

צביקה כהן: אחד התנאים להוראת השעה הזו, הוא שיהיו זמנים.

צביקה כהן: אנחנו מבקשים להאריך את זה, כי בסך הכל ברוב הרשויות התקדם איזשהו תהליך.

צביקה כהן: בעופרה ועלי התהליך הוא מאוד ארוך כי יש הרבה דברים בדרך, אבל יש הרבה תוכניות אחרות, כמו באלון מורה, שם התוכנית כבר בשלב הפרסום לתוקף.

צביקה כהן: כלומר, תוך כמה חודשים לא נצטרך שם את הוראת השעה הזו.

צביקה כהן: יש בקשות ליבילים נוספים בתוך אותם מגרשים.

צביקה כהן: ההליך הוא הליך שווה.

צביקה כהן: כלומר, הרשויות לא צריכות להגיש את הכל מחדש לגבי כל יביל.

צביקה כהן: אני אומר, שזה תהליך לא פשוט, הוא ארוך ויקר מבחינת הרשויות.

צביקה כהן: אם אפשר יהיה להקל או למצוא רעיון יותר פשוט, אנחנו נשמח.

צביקה כהן: כרגע זה הפתרון על הפרק, וצריך לפעול בכיוון.

צביקה כהן: אם יהיו פתרונות אחרים, מה טוב.

צביקה כהן: השלב הבא הוא יבילים במקומות נוספים.

צביקה כהן: כרגע אני יודע על בקשה ל-25-30 יבילים נוספים, כאשר כולם יצטרכו לגשת לכל ההליך הארוך הזה.

צביקה כהן: מבחינת הרשויות זה הליך לא פשוט.

צביקה כהן: הן צריכות להשקיע פה גם הרבה כספים וגם הרבה מאמץ, כדי להביא את הכל כמה שיותר מהר.

צביקה כהן: אנחנו במנהל האזרחי בודקים את זה, ולבסוף ראש המנהל האזרחי חותם על האישורים האלה.

אורי אריאל: האם זה חל גם על הגן בחברון?

צביקה כהן: הסיפור של הגן בחברון הוא סיפור אחר לגמרי.

צביקה כהן: האישורים האלה גם לא חלים על מאחזים בלתי חוקיים.

צביקה כהן: הם חלים על מקומות שיש להם, מבחינת המדינה, היתכנות של בחירה עתידית.

אורי אריאל: הפרוטוקול יכול להבין מה שאתה לא רצית להגיד: שחברון זה מאחז בלתי חוקי.

צביקה כהן: לא, לא.

צביקה כהן: לא אמרתי את זה.

אורי אריאל: אמרת: חברון היה יכול להביל.

צביקה כהן: אני אבהיר את הדברים.

קריאה: הסוגיה בחברון היא סוגיה מיניסטריאלית.

קריאה: היא עברה לטיפול השר.

צביקה כהן: הסוגיה הזו נפתרת בצורה נפרדת.

צביקה כהן: היה גם דיון אצל שר החינוך בשבוע שעבר.

אורי אריאל: הטיפול בנושא מבני החינוך הוא דוגמא טובה למה שאפשר לעשות כשרוצים.

אורי אריאל: זה קצת מעליב הצורך בדיון והטיפול, כי זה על רקע של משהו שהוא לא בסדר.

אורי אריאל: כאשר רוצים יש הוראת שעה, אפשר כך ואולי גם כך.

אורי אריאל: אתם רואים שזה עבר לשר.

אורי אריאל: בסוף, כמו שאני מכיר את השרים ואת השר המסוים הזה, הם שואלים את אנשי השטח.

אורי אריאל: אני מקווה, שכמו שעבדתם וניסיתם לפתור את זה עד עכשיו, גם תפתרו את זה עכשיו ולא רק תמשיכו לטפל בזה.

אורי אריאל: אתם מכירים את הסיפור על העורך דין הצעיר שבא למשרד וראה תיק ש-20 שנה מטפלים בו?

אורי אריאל: אני לא אמשיך.

אורי אריאל: אתם תפתרו את זה, בעזרת השם.

אלכס מילר: אני רוצה לשמוע את נציגי משרד החינוך, מה מצבנו לקראת פתיחת שנת הלימודים.

אלכס מילר: כמה כיתות ויבילים הולכים להוסיף?

אלכס מילר: איפה עומדת היום המערכת מבחינת הדרישות והביצוע הסופי?

יגאל צרפתי: אנחנו תקצבנו בנייה של 200 כיתות ברחבי יו"ש.

יגאל צרפתי: זה נחשב היקף די רחב.

יגאל צרפתי: אנחנו מוציאים את ההרשאות התקציביות האלה לאחר שיש תוכניות אדריכליות מסודרות ומאושרות, ולאחר שליווינו את כל הליך התכנון מהתחלה.

אלכס מילר: האם התחילו כבר לבנות אותן?

יגאל צרפתי: חלקן בשלבי מכרז וחלקן בבנייה.

אלכס מילר: האם בראשון לספטמבר ילדים יהיו בתוך 200 הכיתות האלה, להערכתך?

יגאל צרפתי: בחלק כן.

יגאל צרפתי: זה גם תלוי בהיקף של המבנים.

יגאל צרפתי: כלומר, אם אנחנו מרימים מבנה של 2,000 מטר, אז מן הסתם לא נספיק.

אלכס מילר: כלומר, מבחינת

אלכס מילר: כם ומבחינת משרד הביטחון אין שום דבר שמונע מרשות מקומית או יישוב לבנות.

אלכס מילר: זה כבר עניין שלהם.

יגאל צרפתי: אנחנו גורם שמאשר את התכנון, וגם גורם מתקצב.

יגאל צרפתי: כדי לפתוח את שנת הלימודים בצורה מסודרת, יש לנו תמהיל בו אנו מוסיפים גם מבנים יבילים לפי הצורך.

יגאל צרפתי: ישנם מקומות בהם מדובר בהיקפים רחבים, או מקומות בהם יש בעיות כאלה ואחרות, ושם אנחנו משתמשים באמצעי הזה שהוא יחסית זמין ומהיר.

יגאל צרפתי: אם דיברתי על 200 כיתות בבניית קבע, אני יכול לומר שבנוסף תקצבנו עוד 120 כיתות יבילות לטובת גני ילדים ותוספות כאלה ואחרות למבנים קיימים.

יגאל צרפתי: בגדול אנו מדברים על היקף של 320 כיתות נכון לרגע זה, כאשר המציאות היא דינאמית.

יגאל צרפתי: כלומר, אנחנו ניתן מענה מיידי לכל גידול שעשוי לצוץ.

יגאל צרפתי: מבחינתנו, השימוש במבנים יבילים נועד לתת לנו ערובה ששנת הלימודים תיפתח כסדרה.

יגאל צרפתי: הניסיון מוכיח, שבדרך כלל זה עובד די יפה.

יגאל צרפתי: אם לא יהיו בעיות עם הפתרונות שהוצעו בדמות הארכת צו השעה וכו', אני לא צופה בעיה מיוחדת.

אלכס מילר: מתי אתם מתכוונים לעשות ישיבה בין שני הגופים, בהם תדונו על פתיחת שנת הלימודים?

אלכס מילר: האם קבעתם ישיבה?

יגאל צרפתי: ישנן ישיבות ברוטינה.

יגאל צרפתי: מדי חודש מתקיימת ישיבה.

אלכס מילר: כלומר, בכל בעיה שקיימת היום יש לכם סנכרון מלא, כך שלא נתקע פה בפתיחת שנת הלימודים עם כיתה שאין לה איפה ללמוד.

יגאל צרפתי: כן.

יגאל צרפתי: יש ישיבות על בסיס קבוע.

צביקה כהן: אנחנו מסונכרנים עם משרד החינוך.

יעקב כץ: מה עם חברי כנסת?

אלכס מילר: אנחנו פה התחלנו עם הודעה של משרד הביטחון ומשרד החינוך על התוספות והוראת השעה.

אלכס מילר: אני כבר אומר, שבסיכום הישיבה הוועדה תפנה לראש הממשלה עם בקשה להארכת הוראת השעה.

אלכס מילר: בנוגע לכיתות - אם כבר אושר התקציב, כל מי שצריך לתת מענה לבנייה ומכרזים שיעשה זאת בהקדם, כי אנחנו במצוקה של זמן.

אלכס מילר: חה"כ אלדד, בבקשה.

אריה אלדד: יש לי כמה שאלות.

אריה אלדד: האם יש מקומות מסודרים, בהם יש תב"ע ויש תוכניות בנייה הממתינות אצלכם?

אריה אלדד: כלומר, האם יש תוכניות מתוקצבות ומאושרות, המחכות לחתימה במערכת של משרד הביטחון?

צביקה כהן: ברגע שיש תב"ע בתוקף וחוזה על המגרש, אין סיבה שזה יתקע אצלי.

צביקה כהן: הדבר היחיד שצריך זה אישור שינוע.

אריה אלדד: אני לא מדבר על שינוע יבילים.

אריה אלדד: אני מדבר על מבני קבע.

אריה אלדד: האם יש תוכניות כאלה, הממתינות לאישור באיזשהו מקום, אחרי שעברו את המערכת האזרחית, ועומדות אצלכם בגלל חתימה?

צביקה כהן: ברגע שתוכנית מקבלת תוקף, הכדור כבר אצל הרשויות.

צביקה כהן: זה עניין של היתר בנייה.

מרדכי יוגב: בדרך יש.

צביקה כהן: בדרך יש .

צביקה כהן: אמרתי שכרגע יש 20 תוכניות, כאשר חלק אצלנו וחלק אצל רשויות.

אלכס מילר: יש הבדל בין עיכוב לבין זה.

אלכס מילר: כרגע, לפי מה שאני מבין, אין שום עיכוב מבחינת האישור.

קריאה: בתורינו נדבר.

אלכס מילר: אם הגשתם הכל ויש עיכוב, זה משהו אחד.

אלכס מילר: אם הכל שם ויש משהו שמעוכב, זה משהו אחר.

אלכס מילר: אנחנו צריכים להיות פרופורציונאליים מבחינת מה שאנחנו מבקשים.

אלכס מילר: האם יש בעיה בירוקרטית?

אלכס מילר: לכל משרד יש את ההיבט שלו.

אלכס מילר: חה"כ אלדד שאל, האם יש משהו שנמצא אצלם ולא חתום.

אלכס מילר: אני שמעתי שהתשובה היא לא.

אלכס מילר: אני מבין שיש דברים בדרך, אבל זה עדיין לא הגיע למצב שצריכים לחתום.

אריה אלדד: אני חושב, שהפרסומים של הלשכה המרכזית לסטטיסטיקה מעידים על כך, שבקרב האוכלוסייה ביהודה ושומרון שיעור הגידול השנתי הוא הגדול ביותר במדינת ישראל.

אריה אלדד: אני זוכר בביקור בבית עילית, שם אמר לי ראש העיר שכל שבוע הוא צריך לפתוח גן ילדים.

יעקב כץ: בלי עין הרע.

אריה אלדד: בוודאי בלי עין הרע.

אריה אלדד: האם כאשר אנחנו מדברים על 200 כיתות, אנחנו בתוך זה מתכננים גם את מה שבשנה הקרובה עתיד להיוולד?

אריה אלדד: זה לא נקרא בצינור.

אריה אלדד: אני רופא, ואני יודע איפה זה נמצא.

אריה אלדד: חלק ברחם, חלק בתעלת הלידה.

אריה אלדד: לצורך העניין, האם 50 כיתות לביתר עלית הן במסגרת ה-200 כיתות האלה שאתה מדבר עליהן, או ש-200 הכיתות האלה הן עבור הילדים שדופקים בדלת ומחכים לשבת?

אריה אלדד: האם מדובר בראייה של שנה, שנתיים, חמש שנים קדימה, או שאנחנו עוסקים בכיבוי השריפות הקיימות?

יגאל צרפתי: מבחינת תכנון, אני יכול לדבר על היקף שמדבר על מאות כיתות, אולי 1,000 כיתות בכל יו"ש בטווח של השנים הקרובות, בהסתמך על אותו גידול טבעי, שהוא מאוד מובהק ומאוד ברור ואנחנו מכירים אותו היטב.

יגאל צרפתי: 200 כיתות הוא מספר הכיתות שיכולנו לתקצב במסגרת המגבלות התקציביות של תוכנית החומש, שמאלצת אותנו להקצות את התקציב לפי מגזרים, לפי מינונים כאלה ואחרים.

יגאל צרפתי: אותן 200 כיתות הן קצת יותר מהמינימום ההכרחי.

יגאל צרפתי: כלומר, אילו היה תלוי בנו הדבר אז היינו מתקצבים עוד 300 כיתות בלי שום בעיה.

יגאל צרפתי: 200 הכיתות האלה הן הדחופות ביותר, שבלעדיהן אני עשוי למצוא את עצמי במצב של מצוקה של קורת גג.

יגאל צרפתי: התכנון הוא לטווח הרבה יותר רחוק.

אלכס מילר: מצוין.

אלכס מילר: זה חשוב שאתם מתכננים אלפי כיתות.

אלכס מילר: אני מקווה, שגם יתקצבו את זה.

אלכס מילר: חה"כ כץ, בבקשה.

יעקב כץ: תודה ליו"ר.

יעקב כץ: אני שמח, שהאלוף בני מסיקה, אלוף הבנייה, אלוף היצירה ואלוף העשייה גם כן נמצא איתנו.

יעקב כץ: אני רואה פה 4 חברי כנסת מתנחלים, אז אני מרגיש טוב.

יעקב כץ: מי ייתן שכל עם ישראל יהיו מתנחלים.

יעקב כץ: כמו הפרשה: "מי ייתן כל עם ישראל נביאים".

יעקב כץ: את הדברים שאמר הפרופסור, חה"כ אלדד, אני רוצה לפרוט לפרוטות.

יעקב כץ: כאשר הגענו לכנסת לפני שנתיים ראש הממשלה הכריז על התוכניות שלו לאי בנייה.

יעקב כץ: אז ברק, לא בן אבינועם, היה שר ביטחון מטעם מפלגה גדולה של 13 מנדטים.

יעקב כץ: אז היו כ-300,000 יהודים.

יעקב כץ: אני עומד בקשר עם משרד הפנים, ואני מוציא בכל חצי שנה את קצב הגדילה.

יעקב כץ: קצב הגדילה הוא 5.8%.

יעקב כץ: לפי משרד הפנים, ההערכה היא שבסוף דצמבר 2011 אנחנו נעמוד על 350,000 יהודים ביהודה ושומרון.

יעקב כץ: זה למרות ההקפאה.

איתן ברושי: כמו שכתוב: "כאשר יעלו אותו, כן ירבה ויכן יפרוץ".

איתן ברושי: אלא מה?

איתן ברושי: ראש הרשות יגיד לך: "תבן אין ניתן לעבדיך, ולבנים אומרים לנו אסור".

יעקב כץ: אבל כתוב גם: "מגלגלים זכות על ידי זכאי וחובה על ידי חייב".

יעקב כץ: לפי התחזית של משרד הפנים, בשנת 2029, בלי השכונות היהודיות של ירושלים, מדובר על למעלה מ-1,000,000 יהודים ביהודה ושומרון.

יעקב כץ: אנחנו צריכים לקחת את הדברים האלה בחשבון, משום שראשי ממשלה מתחלפים, שרי בטחון מתחלפים, יועצים לענייני התיישבות מתחלפים, אבל ההתיישבות היהודית ביהודה ושומרון הולכת וגדלה, הולכת ומתעצמת.

יעקב כץ: איתן, כיוון שאתה חושב גם על העתיד ההיסטורי שלך, שיעשו מבחנים בהיסטוריה יהודית בעוד 50-100 שנה וישאלו: מה עשה איתן ברושי לטובת היהודים בישראל, ואתה רוצה שידברו עליך רק טוב.

איתן ברושי: ידליפו את המבחן ויפסלו אותו.

יעקב כץ: כיוון שנכדיך, נינך ורבעיך יהיו מראשי המתיישבים בשכם, בחברון וברחבי ארץ ישראל וירצו לדעת מה עשה סבא רבא שלהם, שערי תשובה לא ננעלו.

יעקב כץ: בייחוד לאחר השנה האחרונה, בה הלכתם והקפאתם.

יעקב כץ: זה המקום היחידי שיהודים לא רשאים לבנות בו ויש עליהם גזירות, כאשר בית המשפט העליון של המדינה מגן על הבדואים ולא בהכרח על היהודים.

יעקב כץ: יש אפשרות לתקן.

יעקב כץ: אמר חה"כ אריאל – שהוא תמיד הגזר.

יעקב כץ: הוא תמיד הנחמד, הנעים והטוב.

יעקב כץ: הוא תמיד רואה טוב, וגם אני רואה טוב – שעדיין ניתן לתקן, לא רק בתחום של החינוך אלא גם בתחום של ההתיישבות.

יעקב כץ: לבטל את הגזירות נגד היהודים.

יעקב כץ: מספיק סבלנו 2,000 שנה בגולה.

יעקב כץ: למה גם בארץ ישראל שר הביטחון, שכל כך הרבה פעמים שוחחתי איתו וכל כך הרבה מבצעים עשינו ביחד, צריך להיזכר בתולדות ישראל כגוזר הגזירות הגדול ביותר על העם היהודי בארץ ישראל, אחרי שהוא עשה כל כך הרבה טובים לעם ישראל?

אלכס מילר: חה"כ אורי אריאל, בבקשה.

אורי אריאל: הייתי בסיור עם הרמטכ"ל, ושאלתי אותו למה זה כל כך מסובך.

אורי אריאל: הוא הסתכל עליי ואמר: "אורי, אתם אומרים שארץ ישראל נקנית בייסורים".

אורי אריאל: אמרתי לו: "נכון, אבל זאת לא מצווה".

אורי אריאל: זה היה רב אלוף אהוד ברק.

אורי אריאל: זו לא מצווה.

אורי אריאל: נכון שארץ ישראל נקנית בייסורים.

אורי אריאל: אנחנו זוכרים מה שהיה לפני 100 שנה.

אורי אריאל: אנחנו יחסית מפונקים וטוב לנו.

אורי אריאל: לפני 150 שנה היה עוד יותר קשה.

אורי אריאל: אני מצטרף לקריאת חברי, ואני אומר את זה גם לנציג ראש הממשלה: יש גבול לעניין הזה.

אורי אריאל: אנחנו מדברים, כי אנחנו רגילים כבר.

אורי אריאל: עוסקים בזה שנה ועוד שנה.

אורי אריאל: כאילו זה הטבע.

אורי אריאל: זה לא ככה.

אורי אריאל: ממש לא.

אורי אריאל: לא בבניית בתים, ובטח לא בבניית מוסדות חינוך ולא בבניית מוסדות דת.

אורי אריאל: לא צריך להתרגל לזה.

אורי אריאל: אני רוצה לבקש מכם גבי קדוש ואיתן ברושי – ואני מדבר עכשיו אל הדרג המדיני ולא לאנשי הצבא - תעשו לשינוי העניין הזה.

אורי אריאל: אל תעסקו בו כמצוות אנשים מלומדה.

גבי קדוש: גרשון נתן תעודה בשבוע שעבר.

גבי קדוש: להחזיר אותה?

אורי אריאל: בשומרון אתה בסדר, אבל בבנימין תדווח לראש הממשלה שצריך להשתפר.

אורי אריאל: במעלה אדומים, ואם אתה רוצה את הרשימה, אז אני אזכיר לך גם את עיר הקודש ירושלים.

אורי אריאל: המצב הוא לא בסדר.

אורי אריאל: אתה יודע את זה, ואני לא מתכוון להרחיב עכשיו.

אורי אריאל: אני חושב, שאנחנו מסכימים שהמצב הוא לא כמו שהיה צריך להיות.

אורי אריאל: בטח שהיה אפשר לעשות עוד הרבה יותר.

אורי אריאל: הוא אפילו לא נורמאלי.

אורי אריאל: אני רוצה להעיר גם למשרד החינוך, בהמשך לשאלת חה"כ אלדד.

אורי אריאל: אתם בונים ביהודה ושומרון, ולהוציא חריגים לא היה מצב שלילדים לא היה מקום ללמוד בו.

אורי אריאל: גם הקרוונים זה לא דבר נורמאלי, למרות שהוא קורה בכל הארץ ולא רק אצלנו.

אורי אריאל: אני רוצה לבקש, שתתגברו את קצב בניית מוסדות חינוך, גם אם זה לא בפרופורציה ארצית.

אורי אריאל: אם יהודה ושומרון הם איקס אחוזים, אז צריך לבנות איקס פלוס קצת.

אורי אריאל: זאת כיוון שהגידול הוא הגבוה ביותר, ומי כמוכם יודע.

אורי אריאל: יש לכם כל הזמן מיפוי.

אורי אריאל: אתם מתחילים למפות מההתחלה.

אורי אריאל: אתם לא מחכים לכיתה א' כדי למפות.

אורי אריאל: אתם בונים גנים.

אורי אריאל: בנוסף, מחר יבוא שר ביטחון כזה או אחר ויגיד: "עכשיו אני לא רוצה הוראת שעה ולא שום אישורים".

אורי אריאל: היו דברים מעולם.

אורי אריאל: אנחנו מדברים על זה בפשטות, לצערי הרב.

אורי אריאל: זה לא בא בחשבון בצד היהודי, המדיני, האנושי.

אורי אריאל: אתם יכולים, במידה מסוימת – ואתם גם עושים את זה.

אורי אריאל: ואני צריך להגיד את זה לזכותכם – לתת העדפה, בגלל המציאות המסובכת והשברירית לפעמים.

אורי אריאל: עכשיו אפשר לבנות, עם כל הקשיים - וזה לא לכבודנו כל ההתנהלות הזו, אבל זה ככה.

אורי אריאל: תנסו לתת עוד סיבוב, עוד מנה, כדי שהעניין הזה יוכל להתקדם.

אלכס מילר: גרשון מסיקה, בבקשה.

גרשון מסיקה: האמת צריכה להיאמר – אנחנו במקום אחר לגמרי לעומת השנה שעברה או לפני שנתיים.

גרשון מסיקה: מגיע יישר כוח לוועדה ולאנשי המקצוע, גם בצד הצבאי-בטחוני וגם במשרד החינוך, שעשו עבודת קודש.

גרשון מסיקה: אנחנו נמצאים במצב אחר לגמרי מזה שהיינו בו לפני שנה.

גרשון מסיקה: יש כמה בעיות שהן נספחי ההקפאה.

גרשון מסיקה: בשנה שעברה ההקפאה נגמרה באוקטובר.

גרשון מסיקה: באנו לצרפתי, והוא אמר: "נגמר לי הכסף.

גרשון מסיקה: תחכו לתחילת השנה".

גרשון מסיקה: עד עכשיו קיבלנו 2 מבנים מתוך 8, כי מחכים לכסף.

גרשון מסיקה: לא מספיק שנענשנו ב-2010 בגלל ההקפאה, בשנת 2011 אין תקציב.

גרשון מסיקה: לכן, אנחנו תמיד רצים סביב הזנב, וזה דבר שגורם להרבה יבילים, שזה בזבוז לעם ישראל ובזבוז לנו.

גרשון מסיקה: עלות כיתה ביביל זה 70,000 שקלים ולגן 120,000 שקלים.

גרשון מסיקה: העלות של זה היא פי שניים או פי שלושה.

אורי אריאל: 120,000 יבילים כפול פער של 100,000 שקלים, זו העלות של הרשויות.

גרשון מסיקה: על הרשויות זה נופל.

אורי אריאל: במקום לעשות כיתות מחשבים, הוא עושה כיתה.

אורי אריאל: אין לו ברירה.

איתן ברושי: על כל 6 כיתות בבית ספר יסודי, שאלה כיתות פשוטות, אתה מוציא לפחות מיליון שקל מהרשות.

אורי אריאל: אתה צודק, אבל הוא עושה את זה פעמים.

איתן ברושי: איך אומרים ב"חפש את המטמון"?

איתן ברושי: על בסיס ידע אישי.

אורי אריאל: הוא עושה את זה פעמיים.

איתן ברושי: זה באמת לא שייך ליהודה ושומרון.

אורי אריאל: זה כן שייך.

איתן ברושי: בכל מקום שבונים יביל יש עלות מסוימת.

גרשון מסיקה: אבל אני חייב לעשות את זה פעמיים.

גרשון מסיקה: אני חייב לעשות יביל, ובעוד שנה עוד יביל.

גרשון מסיקה: ביקיר אמרו לי: "אתה לא תקבל יביל כי התחלת לבנות".

גרשון מסיקה: אני קיבלתי רק עכשיו את ההרשאה.

גרשון מסיקה: מתי זה יהיה מוכן?

גרשון מסיקה: בסוף שנה הבאה.

גרשון מסיקה: איפה נשים את הילדים השנה?

גרשון מסיקה: בגדול, המצב הוא בסדר.

גרשון מסיקה: בפינות יש דברים שאין להם פתרונות.

גרשון מסיקה: למשל, בית ספר אלון מורה בנים נמצא בשלב של שינוי תב"ע נקודתי.

גרשון מסיקה: צריך עכשיו חוזה על קרקע, פרסום.

גרשון מסיקה: עד שזה יהיה, צרפתי יגיד שאין כבר כסף.

גרשון מסיקה: צריך לראות איך כולם נותנים יד ומקצרים בירוקרטיות.

גרשון מסיקה: זה הורג אותנו.

גרשון מסיקה: אומרים: לא תקבל עד שלא יהיה חוזה על קרקע, וחוזה על קרקע לוקח זמן.

גרשון מסיקה: כאשר מגיעים לצרפתי אין כבר כסף.

גרשון מסיקה: מחכים לשנה הבאה, ובשנה הבאה יש גידול ועוד פעם צריך לשים יבילים.

גרשון מסיקה: אנחנו רצים סביב הזנב של עצמנו כל הזמן.

גרשון מסיקה: אני מצטרף לקריאתו של חה"כ אורי אריאל, לתת פור בתקציב ליהודה ושומרון.

גרשון מסיקה: לא ייתכן שאחרי הויה דולורוזה יגידו שאין תקציב.

יעקב כץ: מה זה ויה דולורוזה?

אריה אלדד: אם היו מאשרים כיתת בית ספר לקצ'לה בזמן, הוא היה יודע מה זה ויה דולרוזה.

אלכס מילר: גבי, האם יש לך בשורות לגבי הוראת השעה?

יעקב כץ: תגיד משהו טוב בשם ראש הממשלה, משהו ימני, בריא, משהו ארץ ישראלי, תשמח אותנו.

גבי קדוש: הוועדה היתה הגורם המדרבן בשנה שעברה.

גבי קדוש: ראשי הרשויות העלו את הנושאים במסגרת הוועדה.

גבי קדוש: כל הגופים באו והתייצבו.

גבי קדוש: היום הוועדה קצת שונה, כי אז היה צריך לדחוף, ללחוץ ולדרוש.

גבי קדוש: היום אנחנו במקום אחר, בקטע של מעקב.

גבי קדוש: כאן ניתנו הדיווחים.

גבי קדוש: אנחנו עוקבים אחרי העניין של התב"עות.

גבי קדוש: בכל הנושא של ההפרדה בין תב"עות של מוסדות חינוך לתב"עות היישוביות - היתה כוונה שהתב"ע היישובית לא תעכב את התב"ע של מוסדות החינוך.

גבי קדוש: זה עובד.

גבי קדוש: זה רץ בכל היישובים.

גבי קדוש: במקום שיש בעיה, אנחנו מדווחים ומתערבים תוך כדי תנועה.

גבי קדוש: במקום שתהיה בעיה ונידרש להביא את זה לשולחנו של ראש הממשלה, אנחנו נעשה את זה.

גבי קדוש: אותו מכתב שיצא מהיועץ המשפטי אפשר את כל הצבת היבילים לשנה.

גבי קדוש: אין ספק, שצריך להביא את זה להארכה לפי הצורך.

גבי קדוש: בעניין הזה אנחנו במעקב.

גבי קדוש: אם יש צורך להפעיל אותנו ולהביא את זה לשולחנו של ראש הממשלה, המערכות יודעות לעשות את זה, אלא אם כן ישנה בעיה ספציפית שצריך כבר להתייחס אליה.

אלכס מילר: אני כבר פונה דרכך לראש הממשלה בבקשה לעשות את הארכה של הוראת השעה בצורה מסודרת, ולא לחכות ל-15 באוגוסט כאשר כולם בלחץ.

אלכס מילר: תחשוב מה היה קורה אם היינו מקצרים את החופשה.

אלכס מילר: היית בכלל נלחץ.

גבי קדוש: זה היה פוגע בכל הפסטיבלים.

אלכס מילר: מוטי, בבקשה.

מרדכי יוגב: אני סגן ראש מטה מועצת בנימין, אבי רואה.

מרדכי יוגב: קודם כל, אני רוצה לומר תודה לכל העוסקים במלאכה.

מרדכי יוגב: אני חושב שהתקדמנו הרבה.

מרדכי יוגב: דבר שני, צריך לפשט תהליכים.

מרדכי יוגב: אני מפריד בין מבני הקבע ותב"עות לחינוך, לבין היבילים.

מרדכי יוגב: אמנם מבני הקבע מקודמים, אבל מאוד לאט.

מרדכי יוגב: זה תהליך של שנים.

מרדכי יוגב: גם במקומות בהם לכאורה שר הביטחון אישר הליכים לתוקף בעירייה וצביקה עושה מאמצים – ואני אומר תודה – יש בסוף אדם אחד, שמזה חודשיים תוקע את הדברים.

מרדכי יוגב: לא אומר את שמו.

מרדכי יוגב: זה יכול להיות יהודי טוב במנהל האזרחי.

מרדכי יוגב: אי אפשר לקדם שני מוסדות חינוך, שכבר 3 ורבע שנים אנחנו עסוקים בניסיון לקדמם ולהסדיר את התב"ע, כאשר שר הביטחון כבר אישר.

אריה אלדד: באיזה נימוק הוא תוקע?

יעקב כץ: בירוקרטיה.

מרדכי יוגב: עוד תוספת בירוקרטיה על דברים, שהם בחלקם בסמכות ועדה מקומית ואין צורך להעלות אותם שוב למנהל.

מרדכי יוגב: יש תוכניות בינוי מפורטות ודברים נוספים.

מרדכי יוגב: מי שיודע, יודע.

אלכס מילר: האם אתם מכירים את העניין הזה?

אלכס מילר: האם אפשר לפשט את זה?

צביקה כהן: זו בירוקרטיה מקצועית.

אלכס מילר: רבותיי, בירוקרטיה זה דבר טוב, אבל ברגע שזה משתלט על חיי היומיום זה הופך להיות לא רציונאלי.

אלכס מילר: אם יש דברים הגיוניים ואפשר למצוא דרך לסייע, אז צריך לסייע.

אלכס מילר: בסופו של דבר, אנחנו נותנים סמכות וחיזוק למערכות ממשלתיות.

אלכס מילר: ברגע שאנחנו מזהים שהופכים את הסמכות שלנו ומשתמשים בה כדי לשים מקל בגלגלים, אנחנו פונים לחוק ומשנים את החוק.

אלכס מילר: אם יש כרגע סמכות לשחק עם זה, אז יכול להיות שכדאי לקחת את הסמכות.

אלכס מילר: אם אתם יכולים להתגמש ולסייע, תעשו את זה.

אלכס מילר: אל תנצלו את הכוח שיש ברשותכם כדי להשתמש בבירוקרטיה.

מרדכי יוגב: אני אתן דוגמא נוספת ובה אני אסתפק, כי באמת יש מאמצים גדולים וראוי לשבח עליהם.

מרדכי יוגב: אני משבח פה את צביקה ואת איתן ברושי ואחרים.

יעקב כץ: אתה משבח פה יותר מדי את כולם.

יעקב כץ: הם ירגישו טוב.

מרדכי יוגב: הדוגמא שלי היא של הקו הכחול.

מרדכי יוגב: תגברו את הצוות הזה, אבל עדיין אנחנו משקיעים עבודת מאמץ של תכנון של שנה-שנתיים, נותנים כסף למתכננים לשני מוסדות בעלי, בנעלה או במקום אחר, מקפידים שזה יהיה בתוך קו כחול, ובא צוות קו כחול וקורע את כל השטח הזה.

מרדכי יוגב: כך עבודה של תכנון של מבני קבע יורדת לטמיון וצריך לחפש עבודה של שנה ועבודה של כסף כדי לקדם תהליכים.

מרדכי יוגב: כאשר לא מקדמים תהליכים למבני קבעי, נדרשים עשרות יבילים.

מרדכי יוגב: בבנימין דרושות לשנה הבאה 110 כיתות, 40-50 חדשות ממש, עקב גידול טבעי, וכ-50-60 בבניית אבן.

מרדכי יוגב: בנוגע ליבילים – אני מבקש לקבל מה שהוא אמר בפישוט תהליכים.

מרדכי יוגב: הוראת השעה לפעמים מצחיקה.

מרדכי יוגב: באדם ה בתוך תב"ע בתוקף, אלא שייעוד המגרש הוא שונה.

מרדכי יוגב: אנחנו מדברים על דבר זמני.

מרדכי יוגב: אנחנו רוצים שהמגרש הזה ישמש לייעודו בעתיד, אבל כרגע אין מגרש אחר.

מרדכי יוגב: הוראת השעה מחייבת הגשת גרמושקות ודברים אחרים.

מרדכי יוגב: אילו אפשר היה לצרף לבקשה את תצלום האוויר עם המיקום המדויק של המבנה, כאשר הוא לא במגרש חדש אלא במגרש בתוך קו כחול ולא באדמה פלסטינית, חס ושלום, אלא באדמות מדינה.

מרדכי יוגב: ההליך הזה הוא הליך פשוט יותר.

מרדכי יוגב: הליך של גרמושקות הוא הליך שדורש עשרות אלפים ושבועות של תכנון.

יהודית גידלי: גרמושקות זה כלי נגינה.

יהודית גידלי: מה זה פה?

מרדכי יוגב: כל התוכניות המחייבות העסקה של אדריכלים ועוד תנאים אחרים.

מרדכי יוגב: פעם רצו בטיחות, פעם רצו נגישות ופעם רצו דברים אחרים.

יעקב כץ: אז מה התשובה.

איתן ברושי: מוטי, אתה מטעה פה את האנשים.

איתן ברושי: השאלות האלה לא קשורות ליהודה ושומרון.

איתן ברושי: אין מקום בו שינוי ייעוד נעשה, אלא לפי הכללים.

איתן ברושי: יש ביהודה ושומרון, כתוצאה מגידול מואץ מצד אחד ותוכניות לא מושלמות מצד שני, שאלות לא פשוטות הקשורות לשגרה.

איתן ברושי: הן לא קשורות לשום דבר אחר.

איתן ברושי: לעומת זאת, יש יישובים אחרים - היום בעיתונים כתוב על עופרה, ומחר יהיה כתוב על עלי – בהם לא נאפשר בנייה במשך חודשים רבים, משום שכל בנייה היא הפרת החוק, לא רק על אדמות פרטיות, אלא גם על אדמות מדינה, אם נוכיח שאלה הן אדמות מדינה.

איתן ברושי: אתם לא מתאפקים, כולל בעופרה, ואחרי שהיתה התחייבות של הרב גיסר אתם בונים בעופרה למרות שזה אסור.

יעקב כץ: ככה זה גם אצל הבדואים?

יעקב כץ: איתן ברושי: עוד פעם אתה צועק על הבדואים?

יעקב כץ: ההתחכמות שלך לא מועילה.

יעקב כץ: היא כן מועילה.

יעקב כץ: אם אני הייתי שר ביטחון, הכל היה נפתר.

איתן ברושי: לפי דעתי, אתה תהיה ראש ממשלה.

איתן ברושי: לפי היומרה שלך.

יעקב כץ: אם אני הייתי שר ביטחון, הכל היה נפתר.

יעקב כץ: אתה היית מקבל הוראה לפתור את זה.

יעקב כץ: מדובר בעין טובה ובלב טוב.

איתן ברושי: קצ'לה, אתה הרי רוצה לפתור בעיה ולא ליצור בעיה.

איתן ברושי: ליצור בעיה, זאת לא בעיה.

איתן ברושי: אפשר לעשות אותה בכל מקום, גם פה.

איתן ברושי: אם רוצים לפתור את הבעיה, צריך להבין את הנתונים.

איתן ברושי: אתה היית איש שעשה פעולות.

איתן ברושי: דבר ראשון, תשמע את המודיעין ואל תכעס על השליח.

איתן ברושי: קודם כל, צריך להבין את המציאות.

איתן ברושי: כאשר עוסקים בשינוי ייעוד, זה שינוי ייעוד.

איתן ברושי: סגל לא אחראי על שינוי ייעוד.

איתן ברושי: השם שהוזכר הוא סגל.

איתן ברושי: מותר לבקר ולהזכיר שמות, אבל צריך להבין שחלק מהשאלות לא קשורות ליהודה ושומרון.

איתן ברושי: אלה שאלות הקשורות להתנהלות ראשי רשויות, מהנדסים וגורמים מקצועיים.

איתן ברושי: השאלות הקשורות ליהודה ושומרון הן באיתמר, עלי ועופרה.

איתן ברושי: כדאי שתשאל על עלי ועופרה.

איתן ברושי: לפי דעתי, שם הבעיות הן מסובכות.

איתן ברושי: תדבר עם האנשים על עופרה ועלי, ותשאל אותם איפה זה עומד.

יעקב ליבי: אבל כמה זמן צריך לפתור את זה?

איתן ברושי: אתה צודק.

אורית נוקד: בחברון יש בסך הכל גן אחד, והילדים נמצאים שם בתנאים בלתי סבירים לחלוטין.

אורית נוקד: השנה 7 ילדים חלו בחזרת, ומשרד הבריאות אמר שהגן משמש מדגרה למחלות.

אורית נוקד: הייתי רוצה שיפרטו כאן את המתווה, לפיו הולכים להכניס את הילדים בשנה הבאה לגן.

יעקב ליבי: אני מנהל מחלקת החינוך של המועצה האזורית מטה בנימין.

יעקב ליבי: דובר כאן על הגידול.

יעקב ליבי: אצלנו הגידול הוא בין הגבוהים.

יעקב ליבי: אנחנו מדברים על 12%.

יעקב ליבי: זה כ-2,000 תלמידים במטה בנימין.

יעקב ליבי: כאן זה נשמע גן עדן, אבל אני הילד הקטן שנמצא בכיתות.

יעקב ליבי: אני יודע, שילדים נמצאים בקרוונים עם רצפה מתפוררת.

יעקב ליבי: כל מיני דברים מתפתחים שם מרוב שהם ישנים.

יעקב ליבי: המציאות נשמעת כאן יפה, אבל בשטח זה לא נכון.

יעקב ליבי: בשטח, מאות ילדים נמצאים בקרוונים שלא ראויים לשימוש.

יעקב ליבי: אצלנו במועצה יש חלוקת עבודה.

יעקב ליבי: אני עובד מול משרד החינוך, ומוטי עובד מול המנהל האזרחי.

יעקב ליבי: בעיני המערכות רצות נהדר.

יעקב ליבי: כאשר אני בא למשרד החינוך, הכל רץ.

יעקב ליבי: יגאל צרפתי, אסף ואילן מריצים את הדברים.

יעקב ליבי: יש לנו תכנון של 3 שנים קדימה, ואנחנו יודעים בידוק מה הולך להיבנות.

יעקב ליבי: מבחינת משרד החינוך הכל רץ.

יעקב ליבי: זו מערכת בירוקרטית גדולה, והיא עובדת נהדר.

יעקב ליבי: מצד שני, מה שקשור למינהל האזרחי לא מתקדם.

יעקב ליבי: זה מה שתוקע אותנו.

יעקב ליבי: אני הילד הקטן.

יעקב ליבי: אני לא מבין בתב"עות או בגרמושקות.

יעקב ליבי: אני שואל, מה אשם הילד הקטן הנמצא בכיתה בלתי ראויה.

יעקב ליבי: כאן צריכים הוראת שעה, כדי למצוא את הדרך איך מפצחים את הבעיה הזו ונותנים פתרון.

איתן ברושי: האם אתה יכול לתת דוגמא?

יעקב ליבי: אולפנת עופרה הכוללת 950 בנות.

יעקב ליבי: מדינת ישראל בנתה בניין.

יעקב ליבי: לא אני בניתי את זה.

יעקב ליבי: הכל נבנה כחוק.

יעקב ליבי: היום שינו את הנהלים.

יעקב ליבי: משרד החינוך מכיר בכך שצריכים לבנות שם 17 כיתות, אבל כבר שלוש שנים לא זזים שם מילימטר מבחינת הבנייה.

אלכס מילר: זה בדיוק מה שאנחנו מדברים עליו עכשיו.

גבי קדוש: הוראת השעה כוללת קידום התב"עות.

יעקב ליבי: זה לא מתקדם.

איתן ברושי: אתה צודק.

איתן ברושי: אני אומר לך, שיכול להיות שבעוד שנה נשב פה באותו מצב.

איתן ברושי: אתה יכול לפנות לחברי הכנסת, שיתקצבו סיוע מיוחד למנגנון או לעובדים שיקדמו את הנושאים הקשורים להסדרת המקומות.

איתן ברושי: בעקבות הבג"צים האחרונים, אנחנו התחייבנו לא רק לפנות בתים אלא גם להסדיר אזורים שבעבר לא הסדירו אותם.

איתן ברושי: בבג"צים כתוב איפה משרד הביטחון התחייב להסדיר מקומות כמו עופרה ועלי.

איתן ברושי: המדיניות של הממשלה היא להסדיר את כל מה שלא על אדמות פרטיות.

איתן ברושי: ההיקף הזה הוא מאוד גדול, וזה עוד לפני שצריך לטפל בבנייה הלא חוקית, או בבנייה מוסדרת שצריך לקדם אותה על פי השגרה.

איתן ברושי: במגבלות כוח האדם הקיימות, זה לא יתקדם הרבה גם בעוד שנה.

איתן ברושי: אתמול ישבתי על בג"צ חדש נגד עלי.

איתן ברושי: הבג"צ הזה מדבר על מספר איתורים בעלי, כולל פלגי מים שהוא מאחז לא חוקי.

איתן ברושי: היכולת להתמודד עם הסדרת עלי ועופרה היא משימה ענקית.

איתן ברושי: בתוך זה יש מחיר גם לתושבים וגם למוסדות החינוך.

אלכס מילר: כמה עובדים חסרים?

איתן ברושי: אני לא רוצה לתת מספרים.

יעקב ליבי: מה הבעיה עם נריה?

איתן ברושי: אני בכוונה לוקח את איתמר, עופרה ועלי ושם אותם בלב העניין, כי הם שלושה ישובים גדולים.

אלכס מילר: כרגע יש שאלה מהותית.

אלכס מילר: גם אם יש אישור, אין כוח אדם שיבצע.

אלכס מילר: אני שואל את חה"כ אריאל, שהוא חבר בוועדת הכספים.

אורי אריאל: אני לא מייצג את המנהל האזרחי.

אורי אריאל: יש לי ביקורת עליהם.

אורי אריאל: הם ביקשו תוספת של 40 תקנים לפני כשנה.

אורי אריאל: הם הסבירו אז את הצרכים, כפי שאומר איתן ברושי.

אורי אריאל: הם קיבלו את התקציב, בניגוד לדעתי.

אורי אריאל: עכשיו הם ביקשו עוד תוספת תקציבית של 8,000,000 שקלים, וזה אושר להם.

אורי אריאל: לעניות דעתי, לא חסרים עובדים, אלא שלוקחים חלק גדול מהעובדים האלה למשימות, שאתה ואני לא מסכימים עליהן.

אורי אריאל: כך חסרים עובדים.

אורי אריאל: אם שואבים את כל כוח האדם, שאומרים שהוא בקו כחול, למשימות של פיקוח בתוך היישובים, חסר.

אורי אריאל: השאלה היא איך מציגים את זה.

אורי אריאל: אני לא חושב שיש בעיה של עובדים.

אלכס מילר: זה לא נכון.

צביקה כהן: לא דיברתי על בעיות עובדים.

צביקה כהן: אני לא נכנס לזה.

צביקה כהן: נכון שהיתה בעיה בצוות קו כחול, והעלינו את זה לפני שנה כשישבנו פה.

צביקה כהן: היום הצוות תוגבר, והוא מונה 6 אנשים.

אלכס מילר: אז מי נותן מענה?

צביקה כהן: גם עופרה וגם עלי נמצאים בעבודה מאוד מתקדמת בנושא קו כחול.

צביקה כהן: כאשר נגמור את זה, זה כבר קטע פוליטי.

צביקה כהן: זה לא אצלי.

צביקה כהן: כאשר נגיע לזה, זה יאושר.

צביקה כהן: בעופרה כבר הסתיימה העבודה על קו כחול, והיא מחכה לאישור משפטי.

אלכס מילר: אני מציע, שאת העניין המקצועי תסיימו, ואת העניין הפוליטי תשאירו לנו.

אלכס מילר: אני רוצה שתסיימו במהרה את הנושא המקצועי.

אלכס מילר: ברגע שהכל יהיה כתוב, ברגע שהכל יהיה על השולחן, אנחנו ניקח את זה למגרש הפוליטי.

אלכס מילר: כרגע אי אפשר לקחת את זה לאיזשהו פתרון אם לא סיימתם את כל ההליכים.

אלכס מילר: מההיבט הבטיחותי, אנחנו לא יכולים להמר בעניין הזה.

אלכס מילר: אם יש כיתות שנמצאות במצב בטיחותי לא טוב, מישהו צריך לבצע את העבודה, לתקן ולשפץ.

אלכס מילר: מדובר פה בילדים.

אלכס מילר: אם סיימתם את ההיבט המקצועי, אנחנו נקדם את העניין של האישור.

אלכס מילר: בסופו של דבר צריך להסתמך על משהו.

אלכס מילר: אני רוצה לסכם את הישיבה.

אלכס מילר: אני רוצה לברך את משרד החינוך על כך שהצליחו להתקדם לכיוון פתיחת שנת הלימודים בצורה מסודרת עם תוספת של 320 כיתות ותכנון של 1,000 או יותר לשנים הבאות.

אלכס מילר: חשוב מאוד שאתם נמצאים עם יד על הדופק בכל העניין הזה.

אלכס מילר: אני מציע, שאם ישנן סוגיות שצריך לפתור בשיתוף עם ועדת החינוך וכל אותם חברי כנסת, שחרטו על דגלם קידום סוגיות אלה, תפנו אלינו ואנו נתמוך.

אלכס מילר: אני גם מברך את משרד הביטחון שראה לנכון ליישם את כל אותן ההחלטות שהתקבלו בעבר, תמך ואישר את התוכניות במהרה, כדי שלא נגיע למצב בו ילדים נמצאים ללא מקומות לימוד.

אלכס מילר: אני מבקש, לפתור את הסוגיות הבירוקרטיות שאתם מכירים, שהן תוספת לא רציונאלית.

אלכס מילר: בנוגע למה שהעלו כאן: אישורים כאלה ואחרים ותכנון שצריך להיות מבחינת המנהל - כל ההיבט המקצוע – תסיימו.

אלכס מילר: אנחנו צריכים לקבל הוראה שאת כל ההיבט המקצועי סיימתם.

אלכס מילר: את כל השאר תשאירו לנו.

אלכס מילר: בנוסף, אני פונה לראש הממשלה, דרך נציגיו כאן, בבקשה להביא בהוראת שעה את כל הנושא של הפטורים, כפי שהיה בשנה שעברה.

אלכס מילר: מצפים ומחכים לזה גם היום.

אלכס מילר: בשבוע הראשון של מושב החורף נקיים ישיבה, כדי לראות כיצד אנחנו יכולים לתכנן את השנה כדי שלא נגיע למצבים של משבר לפני פתיחת שנת הלימודים.

אלכס מילר: בנוסף, נערוך סיורים בפתיחת שנת הלימודים.

אלכס מילר: ישנה סוגיה נוספת מול משרד החינוך.

אלכס מילר: זה אמנם לא מול האנשים שנמצאים כאן, אבל זה נוגע למורים.

אלכס מילר: ישנה בעיה מאוד קשה שם.

אלכס מילר: מורים נכנסים, מורים יוצאים.

אלכס מילר: באריאל ישנה ירידה של 14% בבגרויות.

אלכס מילר: בשנתיים האחרונות היתה עזיבה של 15 מורים.

אלכס מילר: זה מצב לא נורמאלי.

אלכס מילר: צריך למצוא דרך לשנות את המצב.

אלכס מילר: צריכים להכניס מורים בתוכנית עידוד.

אלכס מילר: צריכים למצוא דרכי פעולה ותמיכה.

אלכס מילר: על כך נקיים ישיבה נוספת בלי שום קשר לייתר היישובים בהם יש התדרדרות בבגרויות.

אלכס מילר: ביו"ש צריך לחשוב באופן יצירתי על כל הנושא של המורים.

אורי אריאל: האם אתם יודעים לענות בנוגע לאוטובוסים ממוגני ירי?

אורי אריאל: הנושא ידוע.

אורי אריאל: גבי, אם תוכל תבדוק ותיתן תשובה ליו"ר.

אורי אריאל: הוא יעדכן אותנו.

גבי קדוש: בסדר.

אלכס מילר: אני התייחסתי לזה בביקור שהיה לי ביו"ר לפני כמה חודשים.

אלכס מילר: היתה בקשה לתקצוב מיגון אוטובוסים.

אלכס מילר: כל מי שרלוונטי לנושא: משרד התחבורה והשלטון המקומי של יו"ש, תעדכנו אותי בנושא של מיגון אוטובוסים, איפה אנחנו עומדים מבחינת התקצוב של העניין הזה.

אלכס מילר: תודה רבה, הישיבה נעולה.